A.P. Møller og Hustru Chastine Mc-Kinney Møllers Fond til almene Formaal

A.P. Møller Fonden, officielt A.P. Møller og Hustru Chastine Mc-Kinney Møllers Fond til almene Formaal, ofte blot benævnt Almenfonden, er en dansk fond, der blev stiftet af A.P. Møller i 1953 med det formål at sikre virksomhederne i A.P. Møller-koncernen, herunder at de blev bevaret på danske hænder.

Fonden ejer 100 % af aktierne i A.P. Møller Holding A/S, som ejer 41,51 % af kapitalen og 51,45 % af de stemmeberettigede aktier i A.P. Møller - Mærsk A/S. Fondens egenkapital udgjorde i henhold til årsrapporten pr. 31. december 2019 kr. 131.835.000.000.

Formænd og bestyrelse 
Formænd siden 1953:
 1953 - 1965: A.P. Møller
 1965 - 2012: Mærsk McKinney Møller
 siden 2012: Ane Mærsk Mc-Kinney Uggla

Den nuværende bestyrelse består, foruden formanden, af Lars-Erik Brenøe, Ove Hornby, Alette Mærsk Mc-Kinney Sørensen, Johan Uggla, og Claus V. Hemmingsen. Mads Lebech er direktør.

Formål fonden støtter 
 Danskheden i Sønderjylland nord og syd for grænsen
 Samarbejde og kulturelt samvirke mellem Danmark og de skandinaviske lande.
 Danske søfarende ved støtte af uddannelse, kirkelige institutioner og sømandshjem
 Dansk søfart og industri
 Videnskabelige formål, særligt lægevidenskab og hovedsagligt ved nyanskaffelser
 Almen velgørenhed

Donationer i udvalg 

 1982: Opførelsen af Ladelund Ungdomsskole i Sydslesvig
 1983: Opførelsen af Amaliehaven i København
 1989: Renovering af Kastellet i København
 1997: Renovering af Salys rytterstatue på Amalienborg Slotsplads i København
 1999: Anskaffelse af MR-skanner til Århus Universitetshospital
 1999: Opførelse af Mærsk Mc-Kinney Møller Instituttet ved Syddansk Universitet i Odense
 2004: Operaen på Holmen i København
 2007: Restaureringen af Fregatten Jylland
 2007: Opførelse af helikopterlandingsplads på Rigshospitalets tag i København
 2008: Opførelse af A.P. Møller Skolen i Slesvig by i Sydslesvig (som gave til Dansk Skoleforening for Sydslesvig).
 2011: 3,3 mio. kr. donation til Henriette Hørlücks Skoles internationale afdeling på det gamle Badstuen i Odense.
 2011: 75 mio. kr. donation til renovering af Nyboders 'Gule Stokke' i København 
 2012: Opførelse af kunststofbane af international standard på Ulvehøj Idrætscenter, i Randers
 2012: Fornyelse af Fælledparken i København (152 mio. kr. donation)
 2013: 1 milliard kroner til efteruddannelse af lærere og skoleledere i den danske folkeskole.
 2013: Opførelsen af det 15-etagers Campus Kollegiet i Odense med tilhørende park som gave til Syddansk Universitet (Anlægssum: 385 mio. kr.)
 2018: Ombygning og nybyggeri på det fredede Nyborg Slot med forhøjelse af tårn og ringmur (130 mio. kr.)

Kritik 
Donationerne beskrives ofte som "gaver" i medierne og har været kritiseret fra flere sider af forskellige årsager. Kritikpunkterne er som regel: At det kan være svært at takke nej til gaverne. At gaverne omgår væsentlige demokratiske processer. At gaverne ofte bliver trukket fra i skat og dermed bliver betalt af modtagerne selv - dvs. det offentlige såsom stat og kommune. At gaverne har samme funktion som reklame for eller sponsorering af Maersk koncernen. At gavegivningen kan medvirke til at skabe en forventning om politiske modydelser fra den danske stat - altså en form for korruption. Noget af kritikken koncentrerer sig om selve Almenfondens donationer, mens andre diskuterer donations-aktiviteten set i et større og bredere perspektiv.

Referencer

Ekstern henvisning 

 Fondens hjemmeside 

Fonde fra Danmark
Etableret i 1953
A.P. Møller - Mærsk